Þingræður haldnar á Alþingi Íslendinga

Pálmi Jónsson Virðulegi forseti. Tillaga þessi er 1. liður í brtt. á þskj. 418 frá Guðmundi Ágústssyni. Að gefnu tilefni varðandi þessa tillögu vil ég taka eftirfarandi fram: Að mínu frumkvæði í minni hl. fjvn. lét minni hl. undirbúa drög að tillögum um sparnað í ríkisútgjöldum. Tillaga sú sem hér er á þskj. 418 er úr vinnuskjali sem var í sambandi við vinnu að þessum undirbúningi og úr fórum minni hl. fjvn. Það vinnuskjal var ekki fullunnið né tillöguflutningur af þessu tagi í heild. Eftir að hæstv. ríkisstjórn hafði komið fram þeim skattaálögum sem raun ber vitni og lagðar eru á þjóðina var það sameiginleg niðurstaða fulltrúa minni hl. í fjvn. og fulltrúa stjórnarandstöðuflokkanna að þessar tillögur skyldu ekki fullunnar eða fluttar að sinni. Það er því ekki tilefni til þess að mínu áliti að samþykkja þessar tillögur nú og með óvenjulegum hætti eru þær hér á borð bornar og settar fram. Ég greiði ekki atkvæði.

Albert Guðmundsson Virðulegi forseti. Þó að þessi tillaga sé flutt af þingmanni Borgfl. er hún eins og allir sjá ekki flutt með samþykki eða vilja flokksins. Ég greiði ekki atkvæði.

Guðmundur Ágústsson Hæstv. forseti. Þær brtt. sem ég geri á þskj. 418 eru, eins og fram hefur komið hjá hv. 2. þm. Norðurl. v., unnar af stjórnarandstöðunni í fjvn. og hefur það ekki farið milli mála. Hins vegar er það ekki rétt að það hafi verið að hans frumkvæði sem þessar tillögur voru útbúnar heldur af fulltrúa Borgfl. Þessar tillögur voru unnar af Ríkisendurskoðun og eru tillögur sem Ríkisendurskoðun hafði samið um hvernig koma mætti fyrir sparnaði í ríkiskerfinu. Ég tel að tillögur eins og hér er verið að ræða um séu þess eðlis að það mætti koma með þær fyrir Alþingi. Ég tel að þarna hafi á engan hátt verið unnið óheiðarlega heldur hafi þeim verið gert kunnugt um, bæði fulltrúum Kvennalista og Sjálfstfl., að þessar tillögur mundu verða lagðar fram af fulltrúa Borgfl. Ég segi já.

Ólafur Þ. Þórðarson Herra forseti.

Hæstv. forseti.

Herra forseti. Ég hef áður útskýrt það fyrir þingheimi að ég tel það ávarp mjög rökrétt og breyti því ekki. Ég hef litið svo á að treysta megi því að þegar hér séu lögð fram þingskjöl séu það hinir uppáskrifuðu aðilar sem séu flm. að tillögunni. Ég vil því undirstrika að ég lít svo á að það hafi verið mismæli hjá hv. 11. þm. Reykv. þegar hann lýsir því yfir að sú tillaga sem hér var greitt atkvæði um sé tillaga Ríkisendurskoðunar og greiddi að sjálfsögðu atkvæði í ljósi þess að ég veit ekki betur en að sá sem skrifar upp á sem flm. sé flm. tillögunnar. Það er fráleitt að rugla því saman að fyrir fjvn. starfa starfsmenn Ríkisendurskoðunar og því að þeir séu orðnir flytjendur að máli hér í þinginu.

Forseti (Guðrún Helgadóttir) Vegna þessara orða hv. 2. þm. Vestf. tel ég að hann hafi misskilið orð hv. 11. þm. Reykv. Það er vitaskuld algengt að flm. láti vinna tillögur fyrir sig og ég tel ekki að þingmaðurinn hafi tekið svo til orða að Ríkisendurskoðun hafi flutt þetta mál. En vitaskuld er það réttur skilningur að flm. eru ábyrgir fyrir hverri þeirri tillögu sem lögð er fram á hinu háa Alþingi.

Pálmi Jónsson Virðulegi forseti. Ég geri ekki mikið úr mismæli hv. þm. Guðmundar Ágústssonar. Hitt þykir mér verra að hann fór með ósannindi í sínu máli um upphaf þeirra tillagna sem hér eru fluttar. Mér er alveg óhætt að skýra frá því að áður en ég greindi fulltrúa Borgfl. í fjvn. frá þeim undirbúningi sem ég hafði í huga hafði ég rætt það við fulltrúa Kvennalistans, en síðar við fulltrúa Borgfl. sem stóð að þessu heils hugar eftir að við hann var rætt en hann hafði ekki um það frumkvæði. Það er ástæðulaust að deila um slíkt og ástæðulaust að koma hér upp og fara með ósannindi.

Forseti (Guðrún Helgadóttir) Ég bið hv. þm. að ljúka umræðum um uppruna tillagna þeirra sem við erum hér að greiða atkvæði um og vænti þess að nú sé unnt að halda áfram atkvæðagreiðslunni.

Þorsteinn Pálsson Frú forseti. Hér kemur til atkvæðagreiðslu tillaga sem felur í sér hækkun á eignarsköttum og erfðafjárskatti. Þetta er afleiðing af þeim miklu skattahækkunum sem hæstv. ríkisstjórn hefur ákveðið og fengið samþykktar með lagabreytingum á hinu háa Alþingi. Þetta er skattahækkun sem ekki einungis leggst á þá sem miklar eignir eiga og góðar tekjur hafa. Þetta er skattahækkun sem kannski að stærstum hluta til leggst á þá sem eru einstæðingar, ekkjur, ekklar og einstæðir foreldrar og hafa lítil efni. Þetta er sú skattahækkun sem hvað óréttlátust er af öllum þeim óréttlátu skattahækkunum sem hæstv. ríkisstjórn hefur knúið fram, af þeim skattahækkunum sem nú valda verðlagshækkunum og gera það að verkum að ríkisstjórnin ein allra aðila í þjóðfélaginu virðir ekki þá verðstöðvun sem hún sjálf hefur sett. Að öllu þessu athuguðu er það niðurstaða sjálfstæðismanna að greiða atkvæði gegn þessum lið og því segi ég nei.

Guðni Ágústsson Hæstv. forseti. Hér kemur til atkvæðagreiðslu tillaga um að fjölga þeim listamönnum, sem heiðurslaun hljóta, um fjóra. Allir þessir menn og þúsund í viðbót eru verðir þessara launa. Hverjum þessara manna eru greiddar 600 þús. kr. Flestir þeir listamenn sem þessarar náðar njóta af hálfu Alþingis eru ellilífeyrisþegar, fólk komið yfir sjötugt. Allir sem hér er gerð tillaga um að bæta við eru einmitt á þeim aldri. Það er vandi að skilja hafra frá sauðum. Það er klúður að þingnefnd skuli þykjast þess umkomin í kosningu að velja heiðurslistamenn. Þeir eru margir sem aldrei hljóta náð sem eru þess verðir. Það sýnir þetta val. Heiðurskóróna þess fullorðna á að vera sæmd og ef þjóðfélagið vill heiðra þá sérstaklega er fálkaorðan enn til staðar. Það er ekki hægt að gera upp á milli listamanna með þessum hætti og það er ástæðulaust. Starfslaun til yngri listamanna væru verðugri. Hæstv. forseti. Ég tek ekki þátt í þessari atkvæðagreiðslu.

Halldór Blöndal Hæstv. forseti. Alþingismönnum hefur lengst af tekist að afgreiða heiðurslaun svo að bæði hafi orðið Alþingi, þjóðinni og þeim listamönnum sem í hlut eiga til sóma og þessi verðlaun hafa verið veitt vegna þess mikla framlags sem viðkomandi listamenn hafa lagt til menningar íslensku þjóðarinnar og við stöndum öll í þakkarskuld við. Til allrar hamingju hefur það jafnan verið svo að fleiri hafa verið verðugir þess að eiga sæti í hópi þeirra manna sem notið hafa heiðurslauna en við höfum getað veitt þá sæmd hverju sinni. Ég segi nú eins og jafnan áður þegar um þessi mál hefur verið fjallað hér á Alþingi að ég sakna þess að ekki skuli fleiri listamenn á heiðurslaunum en þar eiga sæti um leið og ég óska þeim til hamingju sem nú voru valdir í þennan hóp og allir eiga það skilið. Ég vona að Alþingi Íslendinga beri áfram gæfu til að geta sýnt sínum bestu listamönnum sóma á hógværan hátt þannig að allir finni að vel sé að þessu staðið og allir finni að hugur fylgi máli. Ég segi já.

Menntamálaráðherra (Svavar Gestsson) Hæstv. forseti. Um leið og ég lýsi atkvæði mínu vil ég nota þetta tækifæri til að óska þeim til hamingju sem nú fá heiðurslaun listamanna og sérstaklega beinast heillaóskir okkar til þeirra sem nú fá heiðurslaun listamanna í fyrsta sinn. Jafnframt vil ég láta þá skoðun mína í ljós að ég tel það fyrirkomulag á heiðurslaunum listamanna sem hér er um að ræða hafa fyrir löngu gengið sér til húðar. Það er með öllu óeðlilegt að mínu mati að Alþingi ákveði í lokaðri atkvæðagreiðslu heiðurslaun listamanna með þeim hætti sem gerst hefur á undanförnum árum. Þá hlýtur það að vera sérstakt undrunarefni við fyrirliggjandi niðurstöðu að þeir menn sem hafa fengið Norðurlandaráðsverðlaun í bókmenntum og tónlist, þeir Atli Heimir Sveinsson og Thor Vilhjálmsson, skuli ekki vera á skrá yfir heiðurslaunahafa.

Hvar var ráðherrann í umræðunum?

Þetta er ekki síst undrunarefni þegar þess er gætt að Alþingi er beinn aðili að bókmennta- og tónlistarverðlaunum Norðurlanda. Til þeirra var stofnað með aðild allra þjóðþinga á Norðurlöndum og þau eru veitt á miklum hátíðum sem þjóðþingin beita sér fyrir. Það er þess vegna sérkennilegt og Alþingi að mínu mati beinlínis til vansa að virða með þessum hætti sín eigin verk. Að fenginni reynslu tel ég því óhjákvæmilegt að heiðurslaun listamanna, svo og önnur launamál listamanna í landinu verði endurskoðuð í heild og mun ég beita mér fyrir því að sú endurskoðun fari fram. Ég segi já.

Forseti (Guðrún Helgadóttir) Ég vona að hæstv. ráðherra misvirði það ekki við mig þó ég leyfi mér að bæta einum verðlaunahafa við, sem einnig hefur fengið tónlistarverðlaun Norðurlandaráðs, en það er tónskáldið Hafliði Hallgrímsson.

Þórhildur Þorleifsdóttir Virðulegur forseti. Það hefur ævinlega verið mín skoðun og flestra annarra listamanna að úthlutun launa eða fjár til listamanna ætti ekki að vera í höndum Alþingis að frekara leyti en því að ákvarða upphæð og síðan er miklu eðlilegra að aðrir fjalli um hvernig því fé er útdeilt. Nú hefur það sannast með mjög áhrifaríkum hætti að þetta er rétt skoðun. Ég er glöð að hæstv. menntmrh. skuli vera sammála mér að það þurfi að endurskoða þetta fyrirkomulag. Hæstv. forseti tók af mér það ómak að minnast á þriðja verðlaunahafann, Hafliða Hallgrímsson, sem ekki hefur þarna komið til álita. Jafnframt vil ég mótmæla því að Norðurlandaráðsverðlaun séu endanlegur mælikvarði á þá listamenn sem Alþingi í þessu tilfelli ákveður að hljóti heiðurslaun. Þar ræður mat þeirra tveggja nefnda sem Alþingi hefur ákveðið að skuli gera það. Enn fremur vil ég mótmæla þeim fréttaflutningi, sem verið hefur í blöðum, sem er að mínu mati mjög ósmekklegur, þar sem dregin eru fram í dagsljósið úrslit þessarar atkvæðagreiðslu í nefndunum og látið í veðri vaka að þar hafi verið ósamkomulag. Það er ekki rétt og ég skora á aðra nefndarmenn að koma hér upp og lýsa því ef öðruvísi hefur verið því að það var fyrir fram samþykkt, fyrst búið er nú að láta uppi hvernig að þessu er staðið, að það skyldi fara fram skoðanakönnun og að lokinni skoðanakönnun skyldi fara fram atkvæðagreiðsla. Nákvæmlega þannig fór þetta fram og úrslit voru eins og koma fram á þessu skjali og þessi úrslit eru á engan hátt höfnun á öðrum listamönnum. Hv. 5. þm. Suðurl. Guðni Ágústsson lýsti því hér áðan að það væri nær að þessir menn fengju starfslaun. Ég er þeirrar skoðunar að einmitt meðan listamenn eru á besta aldri og hafa enn þá fullan skapandi kraft sé eðlilegt að þeir njóti starfslauna, en þá verður líka að standa að þeim með myndarlegum hætti og vonandi getur maður þá treyst því að a.m.k. hv. 5. þm. Suðurl. standi að því í næsta skipti með myndarlegri hætti en nú. Ég segi já.

Albert Guðmundsson Herra forseti. Ég lýsi ánægju minni með störf nefndarinnar í þetta sinn eins og áður. Ég held að úthlutunarnefnd Alþingis hafi unnið gott og þarft starf. Ég sé engan á þessum lista sem er ekki að fullu verðugur þess heiðurs sem Alþingi er að sýna hverjum og einum af þeim 17 sem hér eru. Ég tek undir það með hæstv. ráðherra menntamála að það mættu vera fleiri nöfn á þessum lista, en ég tel að umræður eins og hafa átt sér stað hérna hjá þingmönnum sem eru velviljaðir málinu geri meira til hins verra en til hins betra. Slíkar umræður eiga að vera og hafa alltaf verið frá því að ég kom á Alþingi takmarkaðar við nefndarstörfin en ekki við sali Alþingis. En ég segi já.

Eyjólfur Konráð Jónsson Hæstv. forseti. Ég hef æðilengi starfað í menntamálanefndum bæði sem varaþingmaður og reyndar í menntmn. Nd. stundum og Ed. stundum. Það hefur ætíð verið fjallað um heiðurslaun til listamanna af báðum nefndunum í báðum deildum og þar hefur til hins ýtrasta verið leitast við að ná samkomulagi. Hér fyrrum voru heiðurslaunin veitt átta listamönnum af nefndum þingmanna. Síðan hefur þeim fjölgað og ég held að það sé ekki af því góða. En ef við viljum breyta þessu fyrirkomulagi á að ræða það við annað tilefni en þetta og ekki að draga ákveðna listamenn inn í þær umræður. Ég tel mjög miður að hæstv. menntmrh. sjálfur skyldi opna svona umræðu. Það er honum ekki til sóma. Ég segi já.

Albert Guðmundsson Virðulegur forseti. Það var gerð tilraun til að hækka þá upphæð óverulega sem hér er verið að greiða atkvæði um, en í þessari tillögu er gerð tillaga um 51 millj. rúmalega í 157 íþróttamannvirki víðs vegar um landið. Hér er verið að samþykkja allt frá 3 þús. kr. framlagi eins og í lið nr. 82 sem er Lýtingsstaðahreppur, íþróttavöllur. Ég held að það fari kannski upp undir fjórung af þessari upphæð í að koma greiðslunni til þeirra eða þá það kostar þá margfalt að sækja greiðsluna til Reykjavíkur. Það er svo hlægilegt það sem Alþingi er að samþykkja sem framlag til íþróttamannvirkja um landið allt að þó að ég sé líklega hlynntastur íþróttum af þeim sem eru hér inni ætla ég ekki að greiða atkvæði. Mér finnst það vera niðurlægjandi.

Hjörleifur Guttormsson Virðulegur forseti. Hér er athyglisvert mál á ferðinni. Flm. þess hefur flutt í Sþ. till. til þál. um málið, um að það verði athugað og það er til meðferðar í félmn. Sþ. og var í gær sent út til umsagnar í samráði við flm. Ég tel að þetta sé ótímabær tillaga um fjárveitingu á þessu stigi og segi nei.

Kristín Einarsdóttir Virðulegi forseti. Sú hækkun á framlögum til Kvennaathvarfsins sem þessi tillaga gerir ráð fyrir er miðuð við það að 70% af fjárhagsáætlun athvarfsins vegna reksturs komi úr ríkissjóði. Miðað er við að sveitarfélög greiði 30% rekstrarkostnaðar. Ég legg áherslu á að hér er aðeins um rekstrarkostnað að ræða. Viðhald húss og annar kostnaður er greitt af framlögum almennings, fyrirtækja og félagasamtaka. Ekki þarf að fjölyrða um mikilvægi Kvennaathvarfsins í Reykjavík fyrir konur sem hafa verið beittar líkamlegu og/eða andlegu ofbeldi. Sú upphæð sem hér er lögð til til hækkunar er lágmarksupphæð. Ríkisstjórn jafnréttis hlýtur að styðja þessa tillögu sem sjálfsagt réttindamál kvenna. Ég segi já.

Albert Guðmundsson Virðulegi forseti. Það gleður mig að heyra rökin fyrir þessari tillögu og það er líka myndarlegt ef ríkið tekur að sér 70% af kostnaði við rekstur þessa kvennaheimilis. En með sömu rökum vildi ég gjarnan beina huganum að því hvort ekki er kominn tími til þess að það verði einhvers konar karlaathvarf með sömu rökum fyrir karlmenn í staðinn fyrir að hafa tugthúsin ein til að hýsa þá. En ég segi já.

Þorsteinn Pálsson Frú forseti. Þegar hæstv. ríkisstjórn lagði fjárlagafrv. fyrir Alþingi var augljóst að fyrir því voru engar efnahagslegar forsendur. Það var ekki í neinum tengslum við þær raunverulegu aðstæður sem við búum nú við í efnahags- og atvinnumálum. Í meðferð frv. á hinu háa Alþingi hefur komið fram að ríkisstjórnin hefur ekki treyst sér til þess að afgreiða málið í einhverju samhengi við hinar raunverulegu aðstæður í efnahags- og atvinnumálum. Frv. er af þessum sökum þannig úr garði gert að fyrir því eru engar forsendur. Þar að auki er ljóst að vanáætlað er fyrir ýmsum mikilvægum kostnaðarliðum. Í heild fer ekki milli mála að hér er ekki um að ræða eiginlegt frv. að fjárlögum heldur pappírsgagn. Af þessum sökum er útilokað með raunhæfum hætti að taka þátt í afgreiðslu málsins. Af þessum sökum hefur Sjálfstfl. ekki flutt brtt. við þetta frv. Það kom fram þegar í upphafi umfjöllunar um málið á hinu háa Alþingi að Sjálfstfl. var fyrir sitt leyti reiðubúinn til samstarfs við ríkisstjórnarmeirihlutann á Alþingi bæði við útgjaldahlið fjárlagafrv., tekjuöflunarhliðina og efnahagsstefnuna í heild. Ríkisstjórnin hafnaði samstarfi af þessu tagi með öllu. Fyrir því er enginn grundvöllur fyrir alvöruumfjöllun um þetta frv. Af þeim sökum sitja þingmenn Sjálfstfl. hjá við afgreiðslu frv. við lok þessarar umræðu og ég greiði ekki atkvæði, frú forseti.

Albert Guðmundsson Virðulegur forseti. Í ræðustól hefur komið upp hver fjárveitinganefndarmaðurinn á fætur öðrum við afgreiðslu þessa máls og hælt sér af því að frv. til fjárlaga hafi ekki breyst í meðförum fjvn., talið það þrekvirki að fjvn. hefur aðeins hækkað fjárlögin frá því að þau voru lögð fram í frumvarpsformi um 0,43%. Nú er það staðreynd að frá fjárlögum síðasta árs til niðurstöðutalna þeirra fjárlaga sem við erum að afgreiða núna hafa fjárlögin hækkað um meira en 12 milljarða --- um 12 milljarða á tólf mánuðum --- og segir þetta sína sögu, þar sem fjvn. hefur ekki getað breytt til né frá, hvorki lækkað þá hækkun sem kemur frá ríkisstjórninni né hækkað samkvæmt óskum og vilja alþingismanna, og staðfesti betur að fjvn. hefur unnið í algerri spennutreyju þannig að þetta frv. er ekki að einu né neinu leyti frv. til fjárlaga sem Alþingi býr til. Þetta er frv. ríkisstjórnarinnar og ríkisstjórnarinnar einnar og þar af leiðandi segi ég sem alþingismaður: Ég sit hjá.

Eiður Guðnason Virðulegi forseti. Við stjórnarsinnar höfum ekki orðið varir við nein sérstök samvinnu- eða samstarfstilboð frá Sjálfstfl. við gerð og undirbúning þessara fjárlaga. Þvert á móti hefur það komið mjög berlega í ljós við afgreiðslu fjárlaganna að Sjálfstfl. hefur ekkert haft til málanna að leggja utan það eitt að leggjast gegn tekjuöflunaráformum ríkissjóðs. Ég segi já.

Forsætisráðherra (Steingrímur Hermannsson) Virðulegi forseti. Á þskj. 405 legg ég fram tillögu um frestun á fundum Alþingis. Í þessu þskj. er lagt til að Alþingi komi saman á ný ekki síðar en 6. febr. nk. Í þessu sambandi vil ég taka fram að ríkisstjórnin hefur ekki hug á að nota heimild til setningar bráðabirgðalaga á þessu tímabili. Ef óvæntar ástæður ráða því hins vegar að slík lagasetning yrði nauðsynleg mun ég hafa um það samráð við stjórnarandstöðuna á Alþingi og ef hún óskar þess mun ég leggja til við forseta Íslands að Alþingi komi saman fyrr til að afgreiða slík lög. Ég geri ekki tillögu um nefnd, en í þessari umræðu legg ég til að málinu verði vísað til síðari umræðu.

Ólafur G. Einarsson Hæstv. forseti. Tillaga liggur hér fyrir um frestun funda Alþingis í allt að fjórar vikur eða að það komi saman eigi síðar en 6. febrúar. Þingmenn Sjálfstfl. ætla ekki að leggja stein í götu þessarar tillögu og er það fyrst og fremst vegna þess að hæstv. forsrh. hefur gefið hér yfirlýsingu um það að ef ríkisstjórnin telji nauðsyn á lagasetningu meðan á þessari frestun funda stendur muni hæstv. forsrh. hafa samband við stjórnarandstöðuna og ef hún telji nauðsynlegt að kalla þing saman verði svo gert. Ég fagna þessari yfirlýsingu hæstv. forsrh., en þrátt fyrir hana getum við þingmenn Sjálfstfl. ekki greitt þessari tillögu atkvæði okkar og það er vegna þess hversu mörg mál bíða afgreiðslu á hv. Alþingi. Ég hef að vísu ekki alveg nákvæma tölu um stöðu þingmála nú, en ég held að ég fari þó nokkuð nálægt hinu rétta þegar ég segi að af stjfrv. sem lögð hafa verið fram hafa 18 verið samþykkt sem lög en 28 bíða óafgreidd, flest ef ekki öll í fyrri deild og þar á meðal er 1. mál þingsins, um verðbréfaviðskipti, sem ef ég man rétt hæstv. ríkisstjórn lagði töluverða áherslu á að yrði að lögum sem fyrst. Af þmfrv. eru tvö orðin að lögum. Í nefnd í fyrri deild eru 20 frv. og 9 frv. bíða þess að talað verði fyrir þeim í 1. umr. Það hafa tvær þáltill. verið samþykktar, 21 er í nefnd og 33 þáltill. bíða þess að talað verði fyrir þeim. Ég hef ekkert sérstakt yfirlit um fyrirspurnir, enda skipta þær kannski minna máli, en þó veit ég að margar bíða afgreiðslu. Mér telst því til að af málum sem lögð hafa verið fyrir þingið, frv. eða þáltill., hafi 22 verið afgreidd en 111 bíði afgreiðslu. Af þessu má sjá að hér er margt að vinna og því hefðum við talið skynsamlegra að fresta fundum þingsins í skemmri tíma, t.d. um tvær vikur. Þessa vildi ég láta getið, hæstv. forseti, og ítreka það um leið að þingmenn Sjálfstfl. munu sitja hjá við afgreiðslu þessarar tillögu.

Forsætisráðherra (Steingrímur Hermannsson) Virðulegi forseti. Forseti Íslands hefur gefið út svohljóðandi bréf: ,,Forseti Íslands gerir kunnugt: Að ég, að tilskildu samþykki Alþingis, veiti forætisráðherra umboð til þess að fresta um sinn fundum Alþingis, 111. löggjafarþings, frá 6. janúar 1989 eða síðar, ef henta þykir, enda verði þingið kvatt til fundar á ný eigi síðar en 6. febrúar 1989. Gjört í Reykjavík, 5. janúar 1989. Vigdís Finnbogadóttir. Steingrímur Hermannsson. Forsetabréf um frestun á fundum Alþingis.`` Samkvæmt þessu bréfi og því umboði sem mér er með því veitt lýsi ég því hér með yfir að fundum þessa Alþingis, 111. löggjafarþings, er frestað frá deginum í dag. Þingið verður kvatt til fundar eigi síðar en 6. febr. nk.